《瞿塘峡》
宋代·冯山

胜绝瞿塘险，西陵古地形。巴江深洞穴，蜀主旧门庭。

王气吞三峡，神工出五丁。斜长天一线，相对石双屏。

瀑击岩峦瘦，云蒸草木腥。众流趋滟滪，远意会沧溟。

顾盼如无地，幽阴似有灵。白盐悬日月，黑石鼓雷霆。

镵凿馀痕在，高深巨势停。鱼龙凭险怪，烟雾锁沉冥。

念昔穷探赜，尝言骇观听。波涛真激箭，舟楫遽奔星。

倒挂伤猿足，横飞羡鸟翎。死生期一瞬，出没类浮萍。

叶上凭忠信，胸中混醉醒。人烟逢瀼岸，语笑落沙汀。

沥酒重滩下，回头万仞青。停桡询故老，借笔润图经。

二孟连称帝，三川恃建瓴。关防虽巩固，基业旋飘零。

艺祖收长策，神旗指不宁。彦畴空死节，曹翰首开扃。

五岭刘归国，重湖马就刑。磨崖谁刻此，远续孟阳铭。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。